《步江同紫芝焦山读书寄怀》
清代·张曾

九月焦岩已薄寒，海门高处落风湍。秋声一夜客同听，山色满江人独看。

烧叶照书蜗舍好，剜苔读字鹤铭残。遥怜镫火三更雨，清磬泠泠度远滩。

作者简介：江苏丹徒人，字祖武。布衣。工诗。尝客吴，与诸名士宴于勺湖亭，每一篇出，咸服其才。游京师，馆大学士英廉家三载，恃才傲物，以是受困。有《石帆山人集》。